philips etc. doen te wetenen allen jegenwoirdigen ende toecomenden
dat wy ontfangen hebben die oitmoedige supplicatie van
geerart steylart bootsgeselle geboren tot boone jonckman
ongehuwt zynde inhoudende hoe dat geleden is van inde
maent van meerte xvc lvii oinbegrepen des juysten tyts
hy suppliant met andere geselscap ende bootsgesellen hadde
geweest drincken int burgerhoudt by onse stadt van
antweppen aldaer zy bleven tot des avonts ontrent poirt
tyde ende alzoe aldair gedroncken hebbende ende wel metten
droncken bevangen zynde is hy suppliant met sommige vanden
geselspappe naer huys gegaen ende commende binnen onser
voirs. stadt van antwerpen daer hy woenachtich was ende
gaende duer die lombardeveste op oft ontrent die
camerpoorte brugge is hem suppliant vander camerstrate
aff tegens gecomen zekeren manspersoon die hy doen
niet en kende maer zindert verstaen heeft dat hy ge#
was vincent van overbeke oick bootsgeselle die hem suppliant
met sulcken gedruysche opt lyff liepe als dat hy bynae
in deerde gevallen lach nyet wetende weder die selve
vincent dat willens oft onverhuts dede midts dattet
doncker ende hy van andere vier geselscapt was emmers hy
suppliant aldus op zyn lyff geloopen zynde vraechde totten
zelven vincent hoe hy aldus op zyn lyff geloopen
quamp daerop de selve vincent binnens monts ende sulcx
dat hy suppliant tselve niet verstaen en conste wat
geantwoirt ende geprevelt heeft midts denwelcken
die suppliant alzoe hy wel v$$ drancke was ende
midts die donckerheyt vanden tyde vreesde oft deselve
vincent eenen opstekere oft andere geweer tegen hem
hadde willen besighen heeft zyn rappiere vuytge-
trocken ende metter selver met meer dan eenen slach
naden selven vincent die zyn derder was geslagen
ende den selven een wonden in zynen slincken arm boven die
$$cture gegeven soe hy suppliant des anderen daechs
eerst heeft verstaen want hy doentertyt niet en wiste
dat hy den voirs. vincent gequetst hadde wesende
die selve quetsure van soe cleynder importantien
dat de selve vincent in vier ofte vyf dagen tyts daer
nae anders niet daerop en besichde dan zekere plaetsters
die hem die vrouwen ghaven daer hy thuys lach in
sulcker vuegen dat aleer eenich chirurgyn over den selven
quampt vier in zynen arm geraeckte ende duer dyen int gasthuys
gedragen moste werdden aldaer hy duer zyn sober regiment
ende versuemptheyt ontrent drie weken oft een maent
ombegrepen daer nae gecommen is van levenden lyff
lyve ter doot ten grooten leetwesen verdriete ende eeuwige
bederffenisse des suppliants die maer een arm bootsgeselle
en is noyt eenige feyten gecommitteert hebbende die welke
al eest dat hy daer aff met partye overcommen is ende
deselve nae zyn erm vermoegen gecontenteert ende te
vreden gestelt heeft ende hoe wel de selve vincent
meer duer zyn schult ende versuemptheyt afflyvich gewordden
is dan duer die voirs. quetsure die wel geneselyck waere
geweest indien hy goet regiment hadde geuseert soe
ende soude nochtans hy suppliant rigeur ende strangicheyt
van justitien bevreesene binnen onsen landen besundere
binnen ons voirs. stadt van antwerpen daer tselve feyt
gebuert is nyet vryelyck dorren commen oft frequenteren
maer waere zynen leven lanck gescapen een arme lantlooper
te blyven ende van armoede te vergane ten waere dat
onse gratie ende genade hem hierop wordde geextendeert
zoe hy zegt ons daeromme oitmoedelyck biddende
soe eest dat wy die zaken voirs. overgemerckt geneyght
wesende ter beden des voirs. suppliants ende willende
hem in dit stuck prefereren gratie ende misericordie
voer rigeur ende strangicheyt van rechte hebben den
selven suppliant inde gevalle als boven als boven
geremitteert quyt/ge/scholden ende vergeven remitteren
schelden quyte ende vergeven vuyt sunderlinger gratien by
desen onsen brieve tfeyt ende ongeval boven geruert
mitsgaders alle boets ende bruecke corporelle ende criminelle
daer inne hy hem overmidts en vuyt saken van tgene des
voirs. is tegen ons ende justitie eenichsyns mach hebben
ontgaen ende misdragen ende hebben hem dien aengaende
weder gestelt ende gerestitueert stellen weder ende
restitueren tot zynder goeder fame name ende geruchte
in onsen landen ende heerlicheyden besundere in onsen
voirs. lande ende hertoichdomme van brabant ende stadt
van antwerpen daer ende tot zynen onverbeurden goeden
indyen hy eenige onder ons heeft gelyck ende in alder
manieren soe hy was voer die toecompste vanden vs.
feyte imponerende hier op een eeuwich geswych
ende silentie onsen procureur generael in brabant onsen
schouteth van antwerpen ende marckgrave onslants
van ryen mitsgaders allen anderen onsen justicieren ende
officieren wye zy zyn satisfactie ende beternisse
ierst ende voer al gedaen der partyen geinteresseerde
indyen die noch niet gedaen en zyn is ende eenige daer
toe staet civilyck alleenlyck behoudelyck dat die
voirs. suppliant gehouden zal zyn tvoirs. feyt tegen ons
te beteren civilyck nae gelegentheyt vander saken
ende faculteyt van zynen goeden met oick te betalen
die redelycken costen van justitien hieromme alreede
gedaen ende te doene allen ter taxatien ende moderatien
van onsen lieve ende getrouwen die cancellier ende lieden
van onsen rade in brabant die wy daertoe gecommitteert
hebben ende committeren by desen ontbieden daeromme
ende bevelen den selven onsen cancellier ende raidslieden dat
voer hen geroepen dieghene die daeromme behoiren
geroepen te zyne zy procederen wel ende duechdelyck tot
verificatie ende interinemente van desen onsen brieven
ende totter taxatien ende moderatien vander voirs. amende
ende costen van justitien alzoe sy sullen vinden behoirende
welck interinement die suppliant gehouden zal zyn
te versuecken ende hem in persoone in onsen voirs. raide
te presenteren binnen sessen maenden naestcomende
op de pene van van te verbeuren deffect van desen
ende dat gedaen ende de selve civile boete ende costen
van justitien getaxeert ende betaelt zynde in handen
vanden ghenen dien dat behoiren sal zy onse voirs.
procureur generael in brabant onsen schoutet van antwerpen
ende allen anderen onsen rechteren justicieren ende
officieren jegenwoirdige ende toecomende dien dat
aengaen sal moegen huere stedehouderen ende een
yegelyck van $$$ besundere soe hem toebehoiren
sal doen laten ende gedoogen den voirs. suppliant van
marge: ende hieraf verantwoirdt
byden ontfanger vanden
exploicten
deser onser jegenwoirdiger gratien ende remissien ende van
alle dinhouden van desen inder vuegen ende manieren
boven vercleert rustelyck vredelyck volcomelyck ende
eeuwelyck genieten ende gebruycken sonder hem te doene
oft te laten geschieden nu noch in toecomenden tyden
eenich hinder letsel oft moeyenisse aen lyve noch aen
goeden ter contrarien in eeniger manieren maer indien
zyn lyff oft eenige van zynen ongeconfisqueerde goeden
waeren hieromme namaelts becommert gepraempt oft
gearresteert dat sy die setten en stellen terstont ende
sonder vertreck tot geheelder ende volcommender delivrantie
want ons alzoe gelieft ende ten eynde dat dit
goet vast ende gestadich blyve tot eeuwigen dagen soe
hebbe wy onsen zegel hieraen doen hangen behoudelyck
in anderen saken onsen rechte ende eenyegelycken anderen dessyns
gegeven in onser stadt van bruesselle inde maent
van augusto int jaer onsheeren duysent vyfhondert
negenenvyftich van onsen rycken van spaengnien ende
sicillien t$$e ende van napels tvie opde plycke
stont ges$$$ byden coninck in zynen raide $$$ $$$
visa recepta
gecollationeert ende bevonden accorderende
$$$ synen originale by my
$$$